นายกรัฐมนตรี หารือเอกอัครราชทูตฮังการีประจำประเทศไทย กระชับความสัมพันธ์และขยายความร่วมมือระหว่าง 2 ประเทศ เน้นด้านเศรษฐกิจและการศึกษา
นายกรัฐมนตรี หารือเอกอัครราชทูตฮังการีประจำประเทศไทย กระชับความสัมพันธ์และขยายความร่วมมือระหว่าง 2 ประเทศ เน้นด้านเศรษฐกิจและการศึกษาพลเอกประยุทธ์ จันทร์โอชา นายกรัฐมนตรี เปิดโอกาสให้นายซิลเวสเตอร์ บุช (H.E. Mr. Szilveszter Bus) เอกอัครราชทูตฮังการีประจำประเทศไทย เข้าเยี่ยมคารวะ ที่ตึกไทยคู่ฟ้า ทำเนียบรัฐบาล โดยนายกรัฐมนตรีขอบคุณฝ่ายฮังการีที่เข้าใจสถานการณ์การเมืองไทย และสนับสนุนไทยในสหภาพยุโรป ซึ่งหวังว่าไทยและฮังการีจะแลกเปลี่ยนการเยือนระดับสูงระหว่างกันมากขึ้น อีกทั้งยินดีอย่างยิ่งที่ประธานาธิบดีแห่งสาธารณรัฐฮังการีมีแผนการเยือนประเทศไทยอย่างเป็นทางการในอนาคตอันใกล้ด้านเอกอัครราชทูตฯ รู้สึกเป็นเกียรติอย่างยิ่งที่ได้ดำรงตำแหน่งในประเทศไทย โดยประเทศไทยและฮังการีมีความสัมพันธ์กันมายาวนาน และความสัมพันธ์ของทั้งสองฝ่ายได้ดำเนินไปอย่างราบรื่น จึงเชื่อมั่นและเน้นย้ำที่จะส่งเสริมความสัมพันธ์และความร่วมมือระหว่างไทยกับฮังการีให้แนบแน่นและครอบคลุมในทุกมิติโอกาสนี้ทั้งสองฝ่ายหารือถึงความร่วมมือทางด้านการศึกษาและเศรษฐกิจ โดยเฉพาะอย่างยิ่งความร่วมมือด้านอาชีวศึกษา สำหรับด้านเศรษฐกิจ นายกรัฐมนตรีกล่าวเชิญชวนนักธุรกิจและนักลงทุนฮังการีให้เดินทางมาเยือนไทย เพื่อศึกษาลู่ทางและโอกาสการลงทุน โดยเฉพาะในพื้นที่เขตพัฒนาพิเศษภาคตะวันออก (EEC) ในสาขาที่ฮังการีมีศักยภาพ อาทิ อาหาร การเกษตร และเทคโนโลยี ซึ่งเอกอัครราชทูตฯ ยินดีส่งเสริมความร่วมมือระหว่างภาคเอกชนฮังการีและไทยให้มากขึ้น เพื่อเป็นช่องทางในการเพิ่มมูลค้าทางการค้าและการลงทุนระหว่างกัน นอกจากนี้ทั้งสองฝ่ายยังหารือถึงความร่วมมือด้านการบริหารจัดการน้ำ โดยนายกรัฐมนตรีกล่าวว่า รัฐบาลไทยสนใจศึกษาองค์ความรู้ด้านการบริหารจัดการน้ำจากฮังการี ซึ่งฮังการีมีความเชี่ยวชาญอย่างไรก็ตามเอกอัครราชทูตฯ เชื่อมั่นต่อการดำรงตำแหน่งประธานอาเซียนของไทย และกล่าวอวยพรให้ประเทศไทยประสบความสำเร็จในการเลือกตั้งทั่วไป ตลอดจนชื่นชมแนวคิดของนายกรัฐมนตรีที่มุ่งหวังให้ประเทศไทยมีประชาธิปไตยที่ความมั่นคงและยั่งยืน